
Text rozhodnutia
Súd: Krajský súd Banská Bystrica Spisová značka: 26Sd/113/2014 Identifikačné číslo súdneho spisu: 6014200629 Dátum vydania rozhodnutia: 26. 03. 2015 Meno a priezvisko sudcu, VSÚ: Mgr. Ivana Datlová ECLI: ECLI:SK:KSBB:2015:6014200629.2 ROZSUDOK V MENE SLOVENSKEJ REPUBLIKY Krajský súd v Banskej Bystrici samosudkyňou Mgr. Ivanou Datlovou v právnej veci navrhovateľky G. S., nar. X.T. XXXX, bytom O. XXXX/XX N., proti odporkyni Sociálnej poisťovni - ústrediu so sídlom v Bratislave ul. 29. augusta č. 8, o preskúmanie zákonnosti postupu a rozhodnutia odporkyne č. XXX XXX XXXX X z 21.februára 2014 o odňatí invalidného dôchodku takto r o z h o d o l : Rozhodnutie odporkyne č. XXX XXX XXXX X z 21.februára 2014 potvrdzuje. Navrhovateľke právo na náhradu trov konania nepriznáva. o d ô v o d n e n i e : Napadnutým rozhodnutím odporkyňa odňala navrhovateľke s počiatkom od 22.marca 2014 invalidný dôchodok, pretože pri kontrolnej lekárskej prehliadke realizovanej 3.februára 2014 posudkový lekár sociálneho poistenia konštatoval zánik invalidity navrhovateľky dňom 3.februára 2014, pretože jej pracovná schopnosť v porovnaní so zdravou fyzickou osobou už nebola znížená na úroveň invalidity. Pokles jej pracovnej schopnosti vyjadril 20 %. K odňatiu invalidného dôchodku pristúpila odo dňa, nasledujúceho po dni, ktorým uplynulo obdobie, za ktoré už bol vyšší invalidný dôchodok vyplatený. Navrhovateľka sa voči rozhodnutiu odporkyne odvolala s poukazom na jej celkovo zhoršený zdravotný stav. Zdôraznila závažnosť svojho invalidizujúceho ochorenia, časté zápaly horných dýchacích ciest, žalúdočné ťažkosti a problémy s chrbticou. Na pojednávaní pred krajským súdom zotrvala na podanom odvolaní i jeho dôvodoch. Uviedla, že absolvovala imunologické vyšetrenie, ktorým bol konštatovaný imunologický deficit, prejavujúci sa chronickým herpes zoster. Cíti sa unavená a slabá. Predložila ďalšie odborné lekárske nálezy, ktoré boli dodatočne posudkovo vyhodnotené posudkovým lekárom bez zmeny vysloveného posudkového záveru. Odporkyňa navrhla napadnuté rozhodnutie potvrdiť ako zákonné a vecne správne s poukazom na zhodné posudkové závery posudkových lekárov pobočky i ústredia Sociálnej poisťovne o 20 % poklese pracovnej schopnosti navrhovateľky s tým, že k zmene posudkového záveru nedošlo ani po dodatočnom posudkovom vyhodnotení aktuálnych odborných lekárskych nálezov, ktoré navrhovateľka predložila v konaní pred súdom. Krajský súd preskúmal napadnuté rozhodnutie odporkyne i konanie, ktoré mu predchádzalo v súlade s ust. § 250l ods. 1 O.s.p., vypočul účastníkov, oboznámil sa s obsahom administratívneho spisu, najmä so žiadosťou navrhovateľky o priznanie invalidného dôchodku, s lekárskymi správami posudkových lekárov pobočky i ústredia Sociálnej poisťovne, ktorými bol posúdený zdravotný stav navrhovateľky v čase vzniku jej invalidity i pri aktuálnom posudzovaní jej zdravotného stavu na základe riadne stanovenej kontrolnej lekárskej prehliadky, so zdravotnou dokumentáciou navrhovateľky, s ostatným relevantným obsahom spisu a po doplnení dokazovania o lekársku správu posudkového lekára ústredia Sociálnej poisťovne pracovisko v Banskej Bystrici z 20.novembra 2014 dospel k presvedčeniu, že napadnuté rozhodnutie bolo vydané v súlade so zákonom, preto ho podľa § 250q ods. 2 O.s.p. ako vecne správne potvrdil. Z ust. § 112 ods. 4 a 6 zákona č. 461/2003 Z.z. o sociálnom poistení vyplýva, že výplata dávky sa zastaví, ak sa zmenia skutočnosti rozhodujúce na nárok na výplatu dávky a to odo dňa nasledujúceho po dni, ktorým uplynulo obdobie, za ktoré sa dávka už vyplatila. Podľa § 71 ods. 1 cit. zákona je predpokladom vzniku a trvania invalidity dlhodobo nepriaznivý zdravotný stav poistenca, pre ktorý má pokles schopnosti vykonávať zárobkovú činnosť o viac ako o 40 % v porovnaní so zdravou fyzickou osobou. Dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako 1 rok (ods. 2). Podľa prílohy č. 4 k zákonu o sociálnom poistení kapitoly II., pol. 4, písm. a) možno pokles pracovnej schopnosti poistenca pre ochorenie krvi a krvotvorných orgánov, indolentný non Hodgkinov lymfóm s ľahkými prejavmi, v remisii, s klinicky a laboratórne priaznivým nálezom, s ľahkými subjektívnymi ťažkosťami vyjadriť v rozpätí 10-20 %. Miera poklesu schopnosti zárobkovej činnosti sa určuje podľa závažnosti hematologických zmien, podľa porúch orgánových funkcií, pôsobenia na iné orgány a podľa vplyvu na celkový stav organizmu s tým, že pokles pracovnej schopnosti poistenca sa prehodnotí po skončení onkologickej liečby, do 2 rokov od stabilizácie zdravotného stavu. Preskúmaním veci krajský súd zistil, že navrhovateľka bola uznaná invalidnou od 17.februára 2011, tj. od podanej žiadosti v rámci odvolacieho správneho konania o priznanie invalidného dôchodku s konštatovaným 50 % poklesom jej pracovnej schopnosti. Za jej rozhodujúce zdravotné postihnutie bolo označené ochorenie krvi a krvotvorných orgánov, folikulárny (nodulárny) non - Hodgkinov lymfóm G1, IIIa klinické štádium so zaradením pod kapitolu 2, pol. 4, písm. b) v rámci prílohy č. 4 k zákonu o sociálnom poistení. Posudkový lekár ústredia Sociálnej poisťovne pracovisko v Banskej Bystrici v posudku z 8.júna 2011 uviedol, že navrhovateľka bola od januára 2010 v liečbe hematológa pre novozistený zhubný nádor lymfatických uzlín, ktorý bol hodnotený v IIIa klinickom štádiu. Do mája 2010 absolvovala 4 cykly chemoterapie a imunoterapiu. Podľa CT vyšetrení z roku 2010 a 2011 u navrhovateľky pretrvávala kompletná remisia ochorenia s regresiou lymfatických uzlín, remisia bola konštatovaná aj na základe laboratórnych výsledkov a klinického vyšetrenia. Po ukončení liečby v máji 2010 u navrhovateľky pretrvávala znížená tolerancia námahy a vedľajšie prejavy chemoterapie (najmä poruchy trávenia, zažívacie ťažkosti a poruchy vyprázdňovania). Došlo k regresii lymfatických uzlín len o 30 %, bola naplánovaná ďalšia chemoterapia, preto bolo jej ochorenie v tom čase zhodnotené ako stredne ťažké a pokles jej pracovnej schopnosti bol vyjadrený 50 %, tj. na hornej hranici možného percentuálneho rozpätia. Rovnaký status navrhovateľky bol zachovaný aj pri kontrolnej lekárskej prehliadke realizovanej 27.júla 2012 pre krátke trvanie remisie ochorenia. Po konštatovaní vzniku invalidity navrhovateľky jej bol rozhodnutím odporkyne z 20.júna 2011 od 17.februára 2011 priznaný invalidný dôchodok. Aktuálne preskúmavanie zdravotného stavu navrhovateľky bolo vykonané na základe riadne stanovenej kontrolnej lekárskej prehliadky 3.februára 2014. Posudkový lekár pobočky Sociálnej poisťovne so sídlom v Banskej Bystrici vychádzal okrem vlastného klinického vyšetrenia navrhovateľky z onko- hematologických vyšetrení z júna 2013 a januára 2014 a za rozhodujúce zdravotné postihnutie navrhovateľky naďalej označil folikulárny (nodulárny) NON-Hodgkinov lymfóm, zmenil vyhodnotenie prejavov tohto ochorenia a zaradil ho pod kapitolu II., položku 4, písm. a) v rámci prílohy č. 4 k zákonu o sociálnom poistení. Uviedol, že navrhovateľka bola od januára 2010 v liečbe hematológa pre malígne ochorenie lymfatických uzlín. Absolvovala liečbu chemoterapiou a v pláne bolo liečenie biologickou liečbou, ktoré nebolo schválené zdravotnou poisťovňou. Kontrolné výsledky od mája 2010 sú vyhodnotené ako kompletná uzlinová remisia. CT vyšetrenie z roku 2013 potvrdilo stacionárny zvyškový nález lymfadenopatie. Pretrváva únava, na váhe priberá. Pokles jej pracovnej schopnosti vyjadril na hornej hranici možného percentuálneho rozpätia pri ľahkých prejavoch tohto ochorenia, v remisii, s klinicky a laboratórne priaznivým nálezom. Toto posúdenie zdravotného stavu navrhovateľky, ktoré nebolo zmenené ani po podaní odvolania, pretože navrhovateľka nevyslovila ani nepredložila žiadne nové dôkazné prostriedky, ktoré by posudkový záver zmenili, bolo podkladom pre vydanie napadnutého rozhodnutia. Pretože navrhovateľke nebolo na pobočke Sociálnej poisťovne vyhovené v zmysle zachovania jej invalidity, posudzoval jej zdravotný stav v rámci odvolacieho správneho konania aj posudkový lekár ústredia Sociálnej poisťovne pracovisko v Banskej Bystrici opakovane, 7.mája a 20.novembra 2014. K zmene posudkového záveru nedošlo. Okrem priebehu ochorenia bolo v posudku uvedené, že ochorenie je od roku 2011 v kompletnej remisii, bez potreby akejkoľvek liečby, s normálnymi laboratórnymi parametrami, v klinickom objektívnom hematologickom náleze bez patológie. V júni 2014 bola navrhovateľka prvý krát vyšetrená imunológom pre opakované infekty a recidivujúci herpes zoster, bol zistený sekundárny imunodeficit v oblasti humorálnej a celulárnej imunity a bola zahájená imunomodulačná liečba. V laboratórnych parametroch boli ľahko znížené imunoglobulíny A a M, prítomné boli zvýšené eozinofily, ktoré svedčia pre alergické prejavy, krvný obraz bol v norme. Kombinovaná porucha imunity, ktorá je sprevádzaná dlhotrvajúcimi prejavmi alebo recidivujúcimi infekčnými prejavmi s podstatným znížením celkovej výkonnosti organizmu by podmieňovala pokles pracovnej schopnosti navrhovateľky od 20-30 %. Posudkový lekár však konštatoval, že zatiaľ nejde o dlhotrvajúce, recidivujúce infekčné prejavy vzhľadom na čas započatia a trvanie liečby. Až s určitým časovým odstupom bude možné vyhodnotiť, či imunomodulačná liečba zlepšila imunitu navrhovateľky. Posudkovo vyhodnotil aj dorzalgie, bolesť chrbta pri degeneratívnych zmenách na stavcoch a medzistavcových platničkách tak, že nie sú posudkovo významné, pretože sa prejavujú len ľahkým funkčným obmedzením. S ohľadom na vyššie uvedené konštatoval, že konanie odporkyne, ktoré predchádzalo vydaniu napadnutého rozhodnutia bolo realizované v súlade so zákonom a zákonné a vecne správne bolo i napadnuté rozhodnutie. Správny orgán postupoval správne, keď za účelom rozhodnutia o žiadosti navrhovateľky o priznanie invalidného dôchodku posudzoval mieru poklesu jej schopnosti vykonávať zárobkovú činnosť, pretože platná právna úprava vznik invalidity podmieňuje poklesom pracovnej schopnosti poistenca pod zákonom stanovenú hranicu.. Správne vychádzal z posudku posudkového lekára pobočky Sociálnej poisťovne, ktorý bol vo svojom obsahu potvrdený aj posudkovým lekárom ústredia, pretože oni sú podľa § 153 ods. 5 zákona o sociálnom poistení výlučnými kompetentnými subjektami na posudzovanie zdravotného stavu poistencov pre účely ich prípadnej invalidizácie. Vzhľadom na aktuálne zistené zdravotné ťažkosti navrhovateľky, súvisiace s pôvodným invalidizujúcim ochorením, jeho ľahké prejavy, s konštatovanou remisiou od roku 2011 podľa klinických aj laboratórnych vyšetrení, s ľahkými subjektívnymi prejavmi (zvýšená únava) správne zaradil toto ochorenie pod príslušnú položku v rámci prílohy č. 4 k zákonu o sociálnom poistení a pokles jej pracovnej schopnosti vyjadril na hornej hranici možného percentuálneho rozpätia, tj. 20 %. Pridružené zdravotné ťažkosti navrhovateľky správne posudkovo nezohľadnil navýšením percentuálnej miery jej zníženej pracovnej schopnosti, pretože zistený imunodeficit je aktuálne v liečbe, ktorej účinnosť pre krátkosť času nebolo možné vyhodnotiť a uvedené ochorenie zatiaľ nezodpovedalo zákonnej požiadavke dlhodobo nepriaznivého, liečbou neovplyvniteľného zdravotného stavu. Bolesť chrbta pri zistených degeneratívnych zmenách sa prejavovala len miernou funkčnou poruchou, čo nemá podľa posudkových kritérií tohto ochorenia posudkový význam, pretože posudkovo významné je funkčné postihnutie závažnejšieho stupňa. Na základe takto úplne a správne zistených zdravotných ťažkostí navrhovateľky dospela odporkyňa k správnemu zisteniu, že oproti času, keď bola uznaná invalidnou došlo k zlepšeniu jej zdravotného stavu (remisia ochorenia, klinicky a laboratórne normálny nález, ľahké subjektívne ťažkosti), čím boli naplnené zákonné predpoklady pre zmenu rozhodnutia o výške dôchodkovej dávky, pretože zmena v zdravotnom stave poistenca, ktorá sa prejaví zmenou percentuálneho vyjadrenia jeho zníženej pracovnej schopnosti je rozhodujúcou skutočnosťou pre nárok na výplatu invalidného dôchodku a určenie jeho výšky. Keďže u navrhovateľky bol aktuálne zistený pokles jej pracovnej schopnosti na úrovni 20 % v porovnaní so zdravou fyzickou osobou, čo znamená zánik jej invalidity podľa § 71 ods. 1 zákona o sociálnom poistení, správne odporkyňa napadnutým rozhodnutím navrhovateľke invalidný dôchodok odňala, pretože po zániku jej invalidity jej zanikol aj nárok na výplatu invalidného dôchodku (§ 70 ods. 1 cit. zákona). Ak bude v budúcnosti preukázané objektívnymi nálezmi zhoršenie zdravotného stavu navrhovateľky na úroveň invalidity, môže odporkyňu opätovne požiadať o priznanie invalidného dôchodku. Náhradu trov konania krajský súd navrhovateľke nepriznal, pretože v konaní nebola úspešná rozhodujúc podľa § 250k ods. 1 O.s.p. za použitia ust. § 250l ods. 2 O.s.p. Poučenie: Proti tomuto rozsudku je možné podať odvolanie v lehote 15 dní od jeho doručenia. Odvolanie sa podáva písomne, v dvoch vyhotoveniach prostredníctvom krajského súdu na Najvyšší súd SR. V odvolaní je potrebné popri všeobecných náležitostiach / § 42 ods. 3 O. s. p. / uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

